**Luke Witkowski** (s. 14. huhtikuuta 1990 Holland, Michigan, Yhdysvallat) on yhdysvaltalainen jääkiekkopuolustaja, joka pelaa SM-liigajoukkue Tapparassa. Hän osaa kuitenkin pelata myös hyökkääjänä, johon Witkowski opetteli NHL:ssä. Hän on omien sanojensa mukaan pelannut noin puolet NHL-otteluistaan oikeana laitahyökkääjänä ja pelannut roolia edellisen kerran AHL:ssä. Witkowski on tunnettu varsin fyysisenä pelaajana, joka on myös tapellut. Hän laukoo oikealta. Witkowski on pelannut NHL:ssä yhteensä 132 runkosarjaottelua tehopistein 2+11=13 ja kaksi pudotuspeliottelua ilman tehopisteitä.

Ura
---

### Juniori- ja yliopistovuodet

Texas Tornado varasi Witkowskin NAHL:n varaustilaisuudessa 2007, mutta hän siirtyi kaudeksi 2007–2008 kuitenkin varaamattomana pelaajana USHL-junioriliigan Ohio Junior Blue Jacketsiin. Tampa Bay Lightning varasi Witkowskin kuudennella kierroksella 160. pelaajana NHL:n varaustilaisuudessa 2008. Kaudella 2008–2009 Junior Blue Jacketsin USHL:ssä korvasi Fargo Force, jonka kapteeniksi hän nousi. Witkowski oli joukkueen tehokkain puolustaja tehoilla 6+16=22. Hän eteni Forcen kanssa aina Clark Cup-finaaleihin saakka, mutta mestaruuden vei lopulta kuitenkin Indiana Ice otteluvoitoin 3–1. Witkowski pelasi kauden aikana myös USHL:n tähdistöottelussa.

Vuodet 2009–2013 Witkowski kävi Western Michigan Universityn yliopistoa. *Sophomore-vuotenaan* 2010–2011 hän voitti joukkueensa sisäisen tehotilaston lukemalla +15. *Junior-vuotenaan* 2011–2012 Witkowski nousi WMU:n varakapteeniksi. Hän voitti CCHA:n mestaruuden. *Senior-vuotenaan* 2012–2013 Witkowski nousi joukkueensa kapteeniksi. Hänet valittiin kauden päätteeksi CCHA:n toiseen tähdistökentälliseen.

### Tulokassopimus Tampa Bay Lightningiin

Huhtikuussa 2013 Witkowski teki kaksivuotisen NHL-tulokassopimuksen Tampa Bay Lightningin kanssa. Hän liittyi samalla loppukevääksi amatööritryout-sopimuksella AHL-joukkue Syracuse Crunchin vahvuuteen, jossa Witkowski pelasi kolme runkosarjaottelua ilman tehopisteitä. Kauden 2013–2014 hän pelasi kokonaan Crunchissa, jossa Witkowskin varsinainen AHL:n tulokaskausi toi 76 runkosarjaottelussa tehot 2+10=12. Hän jakoi myös liigan jäähypörssin kymmenennen sijan Worcester Sharksia ja Iowa Wildia edustaneen Curt Gogolin kanssa. Myös kauden 2014–2015 Witkowski aloitti farmissa. Hänet kutsuttiin Lightningin NHL-vahvuuteen ensimmäisen kerran jo lokakuussa 2014, mutta Witkowski lähetettiin kuitenkin ennen ensimmäistäkään siellä pelattua ottelua neljä päivää myöhemmin takaisin Crunchiin. Seuraavan kerran hänet nostettiin NHL:ään tammikuussa 2015. Witkowski teki NHL-debyyttinsä 20. tammikuuta 2015 vieraissa Vancouver Canucksia vastaan. Hän sai ottelussa jääaikaa 14.29 minuuttia. Witkowski pelasi Lightningissa kauden aikana 16 runkosarjaottelua ilman tehopisteitä.

Heinäkuussa 2015 Witkowski teki Tampa Bay Lightningin kanssa vuoden mittaisen ja kaksisuuntaisen jatkosopimuksen. Hän pelasi kauden 2015–2016 suurimmaksi osaksi Syracuse Crunchin AHL-joukkueessa. Witkowski sijoittui 166 minuutillaan koko liigan jäähypörssissä neljänneksi. Hän pelasi kauden aikana NHL:ssä neljä runkosarja- ja kaksi playoff-ottelua ilman tehopisteitä. Kesäkuussa 2016 Witkowski teki Lightningin kanssa vuoden mittaisen ja kaksisuuntaisen jatkosopimuksen. Syksyn harjoitusleirin päätteeksi seura asetti hänet siirtolistalle. Koska mikään toinen NHL-seura ei napannut Witkowskia vuorokauden kuluessa, hänet lähetettiin farmiin. Witkowski nousi kaudella 2016–2017 Crunchin kapteeniksi. Hänet nostettiin seuraavan kerran NHL:ään marraskuussa. Witkowski pelasi lopulta suurimman osan kaudestaan Lightningin vahvuudessa tehden 34 runkosarjaottelussa neljä syöttöpistettä.

### Yksisuuntainen sopimus Detroit Red Wingsiin

Witkowski teki heinäkuussa 2017 rajoittamattomana vapaana agenttina kaksivuotisen ja yksisuuntaisen sopimuksen Detroit Red Wingsin kanssa. Hän pelasi kaudella 2017–2018 NHL:ssä 31 runkosarjaottelua tehopistein 1+3=4. 15. marraskuuta 2017 ottelussa Calgary Flamesia vastaan Witkowski tappeli Brett Kulakin kanssa ja hän retuutti häntä vielä Kulakin maatessa jään pinnassa. Tämän jälkeen Witkowski provosoi muita Flamesin pelaajia, kunnes tuomaristo ohjasi hänet ulos. Matkalla pukukoppiin Flamesin Matthew Tkachuk kuitenkin keihästi Witkowskia mailalla jalkaan, mikä sai hänet palaamaan jäälle ja jatkamaan nujakointia. Witkowski asetettiin ottelun jälkeen lopulta kymmenen ottelun mittaiseen pelikieltoon, mikä oli koko NHL-kauden pisin. Hän teki NHL-uransa avausmaalin 17. helmikuuta 2018 vieraissa Nashville Predatorsia vastaan. Syyskuussa 2018 Red Wings asetti Witkowskin siirtolistalle. Koska mikään toinen NHL-seura ei napannut häntä vuorokauden kuluessa, Witkowski lähetettiin AHL-joukkue Grand Rapids Griffinsin vahvuuteen. Hänet kuitenkin kutsuttiin takaisin NHL:ään jo ennen kauden 2018–2019 alkua lokakuussa. Witkowski pelasi siellä kauden kokonaan tehden 34 runkosarjaottelussa kaksi syöttöpistettä.

### Paluu Lightningiin ja jälleen Red Wingsiin

Heinäkuussa 2019 Witkowski teki vapaana agenttina kaksivuotisen ja kaksisuuntaisen sopimuksen hänen aiemman seuransa Tampa Bay Lightningin kanssa. Hän pelasi NHL:ssä alkukaudella 2019–2020 12 runkosarjaottelua tehopistein 1+2=3, kunnes marraskuussa Lightning lähetti Witkowskin siirtolistan kautta farmiin. Hän nousi myös Syracuse Crunchin kapteeniksi. Witkowski jakoi joukkueen sisäisen tehotilaston voiton Cameron Gauncen kanssa lukemalla +12. Tammikuun 2021 harjoitusleirin päätteeksi Lightning lähetti hänet jälleen siirtolistan kautta farmiin. Witkowski pelasi Crunchissa koronaviruspandemian lyhentämällä kaudella 2020–2021 vain 14 ottelua, kunnes olkapäävamma päätti hänen kautensa huhtikuussa.

Witkowski teki heinäkuussa 2021 vapaana agenttina kaksivuotisen ja kaksisuuntaisen sopimuksen hänen aiemman seuransa Detroit Red Wingsin kanssa. Syksyn harjoitusleirin päätteeksi hänet lähetettiin siirtolistan kautta farmijoukkue Grand Rapids Griffinsiin. Witkowski pelasi kauden 2021–2022 aikana yhden NHL-ottelun. NHL:n siirtotakarajalla maaliskuussa 2022 Red Wings kauppasi hänet ja puolustaja Nick Leddyn St. Louis Bluesiin vaihdossa hyökkääjä Oskar Sundqvistiin, puolustaja Jake Walmaniin ja toisen kierroksen varausvuroon kesälle 2023. Witkowski pelasi loppukauden AHL-joukkue Springfield Thunderbirdsissa. Syksyn 2022 harjoitusleirin päätteeksi Blues lähetti hänet siirtolistan kautta farmiin, jossa Witkowski pelasi kokonaan kauden 2022–2023.

### Siirtyminen Suomeen

Syyskuussa 2023 Witkowski siirtyi loppukauden 2023–2024 kattavalla sopimuksella SM-liigajoukkue Tapparaan.

Muuta
-----

Witkowskilla on puolalaisia sukujuuria.

Tilastot
--------

|   |   | Runkosarja |   | Pudotuspelit |   | Palkinnot |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   |
| 2007–2008 | Ohio Junior Blue Jackets | USHL | 58 | 3 | 10 | 13 | 139 | – | – | – | – | – |
| 2008–2009 | Fargo Force **(C)** | USHL | 55 | 6 | 16 | 22 | 118 | 10 | 2 | 1 | 3 | 29 |
| 2009–2010 | Western Michigan Univ. | CCHA | 32 | 2 | 4 | 6 | 67 | – | – | – | – | – |
| 2010–2011 | Western Michigan Univ. | CCHA | 42 | 1 | 8 | 9 | 56 | – | – | – | – | – |
| 2011–2012 | Western Michigan Univ. **(A)** | CCHA | 40 | 2 | 11 | 13 | 66 | – | – | – | – | – |
| 2012–2013 | Western Michigan Univ. **(C)** | CCHA | 38 | 2 | 8 | 10 | 46 | – | – | – | – | – | Kakkostähdistö |
|  | Syracuse Crunch | AHL | 3 | 0 | 0 | 0 | 4 | – | – | – | – | – |
| 2013–2014 | Syracuse Crunch | AHL | 76 | 2 | 10 | 12 | 204 | – | – | – | – | – |
| 2014–2015 | Tampa Bay Lightning | NHL | 16 | 0 | 0 | 0 | 15 | – | – | – | – | – |
|  | Syracuse Crunch | AHL | 50 | 2 | 6 | 8 | 91 | 3 | 0 | 1 | 1 | 4 |
| 2015–2016 | Tampa Bay Lightning | NHL | 4 | 0 | 0 | 0 | 4 | 2 | 0 | 0 | 0 | 0 |
|  | Syracuse Crunch | AHL | 70 | 3 | 11 | 14 | 166 | – | – | – | – | – |
| 2016–2017 | Tampa Bay Lightning | NHL | 34 | 0 | 4 | 4 | 39 | – | – | – | – | – |
|  | Syracuse Crunch **(C)** | AHL | 19 | 0 | 5 | 5 | 59 | – | – | – | – | – |
| 2017–2018 | Detroit Red Wings | NHL | 31 | 1 | 3 | 4 | 68 | – | – | – | – | – |
| 2018–2019 | Detroit Red Wings | NHL | 34 | 0 | 2 | 2 | 23 | – | – | – | – | – |
| 2019–2020 | Tampa Bay Lightning | NHL | 12 | 1 | 2 | 3 | 13 | – | – | – | – | – |
|  | Syracuse Crunch **(C)** | AHL | 29 | 2 | 4 | 6 | 63 | – | – | – | – | – |
| 2020–2021 | Syracuse Crunch **(C)** | AHL | 14 | 0 | 2 | 2 | 32 | – | – | – | – | – |
| 2021–2022 | Detroit Red Wings | NHL | 1 | 0 | 0 | 0 | 0 | – | – | – | – | – |
|  | Grand Rapids Griffins | AHL | 44 | 3 | 4 | 7 | 62 | – | – | – | – | – |
|  | Springfield Thunderbirds | AHL | 16 | 2 | 2 | 4 | 23 | 17 | 1 | 1 | 2 | 14 |
| 2022–2023 | Springfield Thunderbirds | AHL | 28 | 0 | 3 | 3 | 26 | – | – | – | – | – |
| 7 kautta | yhteensä | NHL | 132 | 2 | 11 | 13 | 162 | 2 | 0 | 0 | 0 | 0 |
| 9 kautta | yhteensä | AHL | 349 | 14 | 47 | 71 | 730 | 20 | 1 | 2 | 3 | 18 |

Lähteet
-------

* Luke Witkowski The Internet Hockey Databasessa (englanniksi)
* Luke Witkowski Eurohockey-sivustolla (englanniksi)
* Luke Witkowski *Elite Prospects*. Everysport Media Group AB.  (englanniksi)

### Viitteet

1. ↑  Hultin, Jere: SM-liigaan siirtynyt kovanaama raivasi tien huipulle nyrkein – joutui hurjaan paikkaan NHL:ssä: "Ei helpoin tilanne" *MTVuutiset.fi*.  17.11.2017. Telia Company AB. Viitattu 3.10.2023.
2. 1 2 3 4 5 6 7 8  Luke Witkowski *Elite Prospects*. Everysport Media Group AB.  (englanniksi)
3. ↑  Elite Prospects - Fargo Force *eliteprospects.com*. Everysport Media Group AB. Viitattu 3.10.2023. (englanniksi)
4. ↑  Elite Prospects - Western Michigan Univ. *eliteprospects.com*. Everysport Media Group AB. Viitattu 3.10.2023. (englanniksi)
5. ↑  Lightning sign D Luke Witkowski and Tanner Richard *tampabay.com*.  1.4.2013. Times Publishing Newspapers, Inc. Viitattu 3.10.2023. (englanniksi)
6. ↑  Elite Prospects - AHL Stats 2013-2014 *eliteprospects.com*. Everysport Media Group AB. Viitattu 3.10.2023. (englanniksi)
7. 1 2 3 4 5  Luke Witkowski Stats, Profile, Bio, Analysis and More *sportsforecaster.com*. XML Team Solutions, LLC. Viitattu 3.10.2023. (englanniksi)
8. ↑  Vancouver Canucks - Tampa Bay Lightning - Jan 20, 2015 *NHL.com*.  20.1.2015. National Hockey League. Viitattu 3.10.2023. (englanniksi)
9. ↑  Namestnikov viihtyy Tampassa kaksi vuotta lisää *Jatkoaika.com*.  20.7.2015. Jatkoaika r.y. Viitattu 3.10.2023.
10. ↑  Elite Prospects - AHL Stats 2015-2016 *eliteprospects.com*. Everysport Media Group AB. Viitattu 3.10.2023. (englanniksi)
11. ↑  Lightning re-sign Witkowski to one-year contract *NHL.com*.  24.6.2016. National Hockey League. Viitattu 3.10.2023. (englanniksi)
12. ↑  Kujawa, Kyle: Detroit adds defenseman Luke Witkowski *nhl.com/redwings*.  1.7.2017. DETROIT:  Detroit Red Wings. Viitattu 3.10.2023. (englanniksi)
13. ↑  Leppänen, Jelena: NHL:n raju joukkotappelu muuttui "UFC-matsiksi" – riitapukarit syyttävät toisiaan: "Meitä nöyryytettiin" *is.fi*.  16.11.2017. Sanoma Media Finland Oy. Viitattu 3.10.2023.
14. ↑  NHL:n joukkotappelun aiheuttajalle pitkä pelikielto *vantaansanomat.fi*.  17.11.2017. Etelä-Suomen Media Oy. Viitattu 3.10.2023.
15. ↑  Detroit Red Wings - Nashville Predators - Feb 17, 2018 *NHL.com*.  17.2.2018. National Hockey League. Viitattu 3.10.2023. (englanniksi)
16. ↑  Kujawa, Kyle: Lightning sign defenseman Luke Witkowski to two-year contract *nhl.com/redwings*.  1.7.2019. TAMPA BAY:  Tampa Bay Lightning. Viitattu 3.10.2023. (englanniksi)
17. ↑  Elite Prospects - Syracuse Crunch *eliteprospects.com*. Everysport Media Group AB. Viitattu 3.10.2023. (englanniksi)
18. ↑  D'Addona, Dan: Luke Witkowski out for season with shoulder injury *eu.hollandsentinel.com*.  19.4.2021. Gannett Company, Inc. Viitattu 3.10.2023. (englanniksi)
19. ↑  Kujawa, Kyle: Red Wings sign defensemen Dan Renouf and Luke Witkowski *nhl.com/redwings*.  30.7.2021. DETROIT:  Detroit Red Wings. Viitattu 3.10.2023. (englanniksi)
20. ↑  Blues acquire Leddy, Witkowski from Red Wings *nhl.com/blues*.  21.3.2022. ST. LOUIS:  St. Louis Blues. Viitattu 3.10.2023. (englanniksi)
21. ↑  Leddy Cup-jahtiin Bluesiin − Red Wings teki kauppaa myös Starsin kanssa *Jatkoaika.com*.  21.3.2022. Jatkoaika r.y. Viitattu 3.10.2023.
22. ↑  Fyysisyyttä puolustuspäähän Pohjois-Amerikasta - Tappara sopimukseen Luke Witkowskin kanssa *tappara.fi*.  21.3.2022. Tamhockey Oy. Viitattu 3.10.2023.

Tappara – SM-liiga
1 Heikkinen |
4 Witkowski |
11 Camper (**A**) |
13 Kemiläinen (**A**) |
14 Nykänen |
15 Somppi |
17 Halloran |
20 Keskinen |
22 Luoto |
23 Kohonen |
26 Kulonummi |
27 Tanus |
28 Leskinen |
30 Heljanko |
31 Rönni |
33 Vittasmäki (**A**) |
34 Randelin |
41 Manninen |
42 Rauhala (**C**) |
43 Ahlroth |
44 Juolevi |
63 Tuulola |
70 Saari |
72 Kontiola |
73 Baptiste |
76 Levtchi |
78 Rautiainen |
86 Granath |
89 Tammela |
90 Liedes |
91 Puhakka |
95 Savinainen  

Valmentajat Grönborg – Juujärvi – Puistola – Karjalainen – Näykki – Haverinen – Konttinen